Pofadder-moord: Weduwee nog agter traliesSuretha Brits (middel) word tydens ‘n vorige hofverskyning deur brig. Dick de Waal en lt.kol Sandra Boshoff na die landdroshof op Pofadder geneem. (Foto: Verskaf) Die weduwee van Leon Brits (41) wat nou ook teregstaan as die sogenaamde baasbrein agter sy moord, bly in aanhouding. Suretha Brits (30) se aansoek om borgtog is Vrydag in die Pofadder-landdroshof tot 17 Mei uitgestel. Brits, ŉ ma van drie, is na bewering verantwoordelik vir die moord op Leon. Hy is op 7 Oktober wreed vermoor en sy liggaam in die swembad van die egpaar se huis gegooi. Suretha het Leon se lyk daarna glo ontdek. Verskeie items, waaronder diamante en geld, is tydens die voorval gebuit. Suretha staan tereg op verskeie aanklagte waaronder moord, roof en die onwettige besit van ŉ vuurwapen. Adv. Johannes Cloete, namens die staat het aangevoer Suretha het geen dwingende redes aangevoer om borgtog te regverdig nie. Hy het aangevoer indien Suretha op borgtog vrygelaat word, sy die hofverrigtinge kan ondermyn en die staatsgetuies probeer nader of beïnvloed. Die staat voer aan dit is in die belang van geregtigheid dat haar aansoek om borgtog van die hand gewys word. Leon Brits en sy vrou Suretha. (Foto: Verskaf) Suretha Brits is aan die begin van die maand in verband met Leon, ŉ gewilde hotelier op die dorp, se moord in hegtenis geneem. Dit het skokgolwe deur die gemeenskap gestuur. Drie mans, Jacques van Vuuren (34), Amantle Bareki (24) en Enrich Williams (37), is reeds in verband met Leon se moord in hegtenis geneem. Van Vuuren is in die hooggeregshof in Kimberley ingevolge ŉ pleitooreenkoms gevonnis. Hy is 25 jaar tronkstraf opgelê vir die moord, waarvan vyf jaar opgeskort is. Van Vuuren is ook gevonnis tot 15 jaar tronkstraf vir roof met verswarende omstandighede en drie jaar tronkstraf vir die onwettige besit van ŉ vuurwapen. Die vonnisse word gelyklopend uitgedien en Van Vuuren sal effektief 20 jaar agter tralies sit. Maroela Media het vroeër berig Suretha Brits het glo duisende rande betaal om Leon te laat vermoor en het dié moord na bewering haarfyn beplan. Van Vuuren sê in sy pleitooreenkoms met die staat Suretha het hom in September genader en gevra of hy Leon sal vermoor, of van iemand weet wat dit sal doen.